જમ્મુ: ગ્રેનેડ હુમલામાં ઈજાગ્રસ્ત થયેલ વધુ એક વ્યક્તિનું સારવાર દરમિયાન મોત
મંગળવાર, માર્ચ 19 2019, 16:07 Hrs(IST)
નવગુજરાત સમય | Publish Date: Mar 8 2019 9:17AM
જમ્મુ બસ સ્ટેન્ડ પર ગુરૂવારે થયેલ ગ્રેનેડ હુમલામાં વધુ એક ઈજાગ્રસ્તનું આજે મોત નિપજ્યું છે. પુલવામા હુમલાના માત્ર ૨૦ દિવસની અંદર-અંદર જ જમ્મુ-કાશ્મીરમાં ગુરૂવારના રોજ ફરી એક વખત આતંકી હુમલો થયો હતો. જમ્મુ શહેરના મધ્યમાં એક ભરચક બસ સ્ટેન્ડ વિસ્તારમાં ગ્રેનેડથી હુમલો કરાયો હતો. આ ઘટનામાં એક કિશોરનું મોત થયું હતું અને ૩૨ લોકોને ઇજા પહોંચી છે. ઇજાગ્રસ્ત થયેલ લોકોમાંથી ચાર લોકોની હાલત અત્યંત ગંભીર હતી જેમાંથી આજે એક વ્યક્તિએ અંતિમ શ્વાસ ભર્યા છે.
ઉલ્લેખનીય છે કે, જમ્મુમાં બસ સ્ટેન્ડ પર ઊભેલી બસ પર સવારે આશરે ૧૨:૩૦ કલાકે હેન્ડ ગ્રેનેડ ઝીંકવામાં આવ્યો હતો જેમાં ઉત્તરાખંડના હરિદ્વારના રહેવાસી મોહમ્મદ શરીકનું મોત થયું હતું અને ૩૦થી વધુ લોકો ઇજાગ્રસ્ત થયા હતા. સૂત્રો અનુસાર જાણવા મળ્યું છે કે, આ બ્લાસ્ટમાં ચાઈનીઝ ગ્રેનેડનો ઉપયોગ કરવામાં આવ્યો છે. જાણવા મળ્યું છે કે, પહેલા પણ આ વિસ્તાર આતંકવાદીઓનો ભોગ બનેલો છે. એક પોલીસ અધિકારીએ જણાવ્યું છે કે, વિસ્ફોટમાં બસ સ્ટેન્ડ પર ઉભેલી સરકારી બસને પણ ખૂબ નુકશાન થયું હતું.
જમ્મુના આઇજીપી એમ કે સિંહાએ જણાવ્યું હતું કે પોલીસ પાર્ટીએ નાગરોટામાં એક ટોલ પ્લાઝા પાસેથી યાસિન જાવિદ ભાટની ધરપકડ કરી હતી. તે કુલગામમાં હિઝબુલના કમાંડર ફારૂક અહેમદ ભાટના સંપર્કમાં હતો. સીસીટીવી ફૂટેજ અને પ્રત્યક્ષદર્શીઓની જુબાનીના આધારે તેની ધરપકડ કરાઇ હતી. ભાટે પૂછપરછમાં કહ્યું હતું કે તેને કુલગામના ફારૂક પાસેથી ગ્રેનેડ મળ્યો હતો અને તે લઇને સવારે તે જમ્મુ પહોંચ્યો હતો.
ગત વર્ષના મેથી જમ્મુ બસ સ્ટેન્ડે આતંકીઓ દ્વારા આ ત્રીજો ગ્રેનેડ હુમલો છે. સલામતી સંસ્થાઓ આ ઘટનાને શહેરમાં કોમી એખલાસ અને શાંતિને ડહોળવા માટેના પ્રયાસ તરીકે જુએ છે. ઇજાગ્રસ્તોમાં ૧૧ રહેવાસીઓ કાશ્મીરના, બે બિહારના, એક-એક છત્તીસગઢના અને હરિયાણાના રહેવાસી છે.